दो दिन बाद मुलाकात के दौरान वकील साहब ने चाय की चुस्कियां लेते हुए कहा- ‘देखो, बहस हो चुकी है। कल फैसला आ जाएगा।’ मैं दूसरे दिन जब कचहरी पहुंचा तो वकील साहब ने मुझसे कहा- ‘जमानत अर्जी खारिज हो गई। अब दोबारा अर्जी लगानी पड़ेगी और उसमें लगभग एक सप्ताह का समय लग जाएगा।’ करीब एक सप्ताह बाद मैं फिर वकील साहब से मिलने कचहरी पहुंचा तो उन्होंने मुझे इंतजार करने के लिए बोला। पूरा दिन इंतजार कराने के बाद शाम को कचहरी से निकलते समय उन्होंने कहा- ‘देखो, मैंने अपनी तरफ से पूरी कागजी कार्यवाही कर दी। अब देखते हैं कोर्ट से क्या फैसला आता है। कोर्ट-कचहरी के मसलों में समय तो लगता ही है।’ मैंने साहस करके पूछा ‘वकील साहब, आपने तो दो दिन में ही जमानत कराने के लिए कहा था और अब आप बोल रहे हैं कि इसमें समय लगेगा?’ यह सुन कर वकील साहब भड़क गए और गुस्से में बोले- ‘देखो, यह कोर्ट-कचहरी का मसला है, इसमें समय लगता है। अगर तुम्हें ज्यादा ही जल्दी है तो कोई दूसरा वकील ढूंढ़ लो।’